SET รีบาวด์! ปิดเช้าเด้งกว่า8จุด หลังดาวน์โจนส์พุ่ง190จุด รับผลโพลเลือกตั้งกลางเทอมสหรัฐฯ
SET รีบาวด์! ปิดเช้าเด้งกว่า8จุด หลังดาวน์โจนส์พุ่ง190จุด รับผลโพลเลือกตั้งกลางเทอมสหรัฐฯ โดยดัชนีปิดเช้านี้ที่ระดับ 1,678.75 จุด เพิ่มขึ้น 8.17 จุด หรือ 0.49% มูลค่าการซื้อขาย 1.79 หมื่นลบ.
6 พ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (6 พ.ย.61) ที่ระดับ 1,678.75 จุด เพิ่มขึ้น 8.17 จุด หรือ 0.49% มูลค่าการซื้อขาย 1.79 หมื่นลบ. ขณะที่ดัชนีดาวโจนส์นิวยอร์กปิดวานนี้ (5 พ.ย.) ที่ระดับ 25,461.70 จุด บวก 190.87 จุด หรือ 0.76%
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) เปิดเผยว่า ตลาดหุ้นไทยเช้านี้ดีดตัวขึ้นได้ค่อนข้างดี ตามตลาดหุ้นในภูมิภาคเอเชียที่ส่วนใหญ่จะอยู่ในแดนบวกกัน ยกเว้นตลาดหุ้นฮ่องกง และตลาดหุ้นจีนที่ยังติดลบ ซึ่งคาดว่าจะเป็นการปรับขึ้นมาตอบรับตามผลโพลล์การเลือกตั้งกลางเทอมของสหรัฐฯ ที่ออกมาระบุว่า พรรคเดโมแครตน่าจะคว้าเสียงข้างมากในสภาผู้แทนราษฎร ส่วนฝั่งพรรครีพับลิกันน่าจะยังคงมีอำนาจในวุฒิสภา
โดยหากเป็นอย่างผลโพลล์จะเห็นได้ว่า นายโดนัลด์ ทรัมป์ ประธานาธิบดีสหรัฐ ได้สูญเสียคะแนนนิยม และมีอำนาจน้อยลง ซึ่งก็มองเป็นบวกต่อตลาดในเอเชีย
นอกจากนี้ ยังมีการเล่นเก็งกำไรตามผลประกอบการงวดไตรมาส 3/61 ของบริษัทจดทะเบียนด้วย โดยสัปดาห์นี้ก็จะมีบริษัทในกลุ่มพลังงานประกาศงบการเงินออกมา
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะผันผวนในกรอบในช่วงรอลุ้นผลการเลือกตั้งกลางเทอมของสหรัฐฯ พร้อมให้แนวรับ 1,670 จุด ส่วนแนวต้าน 1,690 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT    มูลค่าการซื้อขาย 1,738.04 ล้านบาท ปิดที่  65 บาท  เพิ่มขึ้น 0.50 บาท
PTT  มูลค่าการซื้อขาย 1,339.63 ล้านบาท ปิดที่ 50 บาท  เพิ่มขึ้น 0.75 บาท
ADVANC   มูลค่าการซื้อขาย 1,132.75 ล้านบาท ปิดที่ 185.50 บาท  เพิ่มขึ้น 1 บาท
PTTEP   มูลค่าการซื้อขาย 758.74 ล้านบาท ปิดที่ 139.50 บาท  เพิ่มขึ้น 1.50 บาท
PTTGC มูลค่าการซื้อขาย 633.68 ล้านบาท ปิดที่ 78 บาท  เพิ่มขึ้น 0.75 บาท